Bijeli božić / Bijeli božić
Bijeli božić četrnaesta je singl-ploča sarajevske pop-rok grupe Crvena jabuka. Objavila ga je na kaseti zagrebačka izdavačka kuća Croatia Records 1995. i predstavlja specijalno muzičko izdanje, koje se nije našlo u javnoj prodaji. Na obje strane kasete nalaze se pop rok obrade tradicionalne božične pjesme koju je Dražen Žerić otpjevao sa Sašom Lošićem. Nešto kasnije objavljena je na njihovom studijskom albumu "U tvojim očima", snimljenom 1996. Odsvirana je u umjerenijem ritmu pop rok muzike uz pratnju crkvenih zvona s početka pjesme. Tu je i prepoznatljivo opušteni stil pjevanja Žerića uz istaknuti solo Nikše Bratoša na akustičnoj gitari u sredini pjesme. Objavljivanje ove singl ploče predstavlja lijep primjer saradnje predvodnika dva veoma značajna muzička sastava sarajevske škole pop roka iz druge polovine 1980-ih. Producent i snimatelj bio je Nikša Bratoš.